b'\n_START_ARTICLE_\nJohn Munro Longyear\n_START_SECTION_\nBakgrunn\n_START_PARAGRAPH_\nJohn Munro Longyear var s\xc3\xb8nn av juristen og kongressmedlemmet John W. Longyear (1820\xe2\x80\x931875)._NEWLINE_Han var opprinnelig ordf\xc3\xb8rer og gruveeier i sm\xc3\xa5byen Marquette ved Lake Superior i nordre Michigan, men flyttet med sin kone Mary Beecher Longyear til Boston i Massachusetts. De ga store pengegaver til det kirkesamfunnet som utviklet seg til Christian Science-bevegelsen. Hustruen skulle senere grunnlegge Longyear Museum.\n_START_SECTION_\nGruvedrift p\xc3\xa5 Svalbard\n_START_PARAGRAPH_\nSommeren 1899 dannet ishavsskipper S\xc3\xb8ren Zachariassen fra Troms\xc3\xb8 og ishavsskipperen Henrik N\xc3\xa6ss fra Trondhjem et interessentfellesskap for \xc3\xa5 utnytte kull-forekomster i Plat\xc3\xa5berget p\xc3\xa5 Svalbard. Det ble foretatt innsamlinger av kullpr\xc3\xb8ver fra pr\xc3\xb8vefeltene til Trondhjem-Spitsbergen Kulkompani i Blomsterdalen og i fjellsiden ovenfor Hotellneset. Kullpr\xc3\xb8ver ble tatt med hjem til USA hvor de ble analysert og funnet gode. Longyear hadde i 1901 sett kullbrudd ved Calypsobyen som turist, og kom i kontakt med Trondhjemsselskapet. _NEWLINE_Ved Hotellneset anla Trondhjem-Spitsbergen Kulkompani \xc2\xabTr\xc3\xb8ndergruva\xc2\xbb i 1903, med amerikansk kapitalbistand fra blant andre Longyear._NEWLINE_Amerikanerne som gikk inn i Trondhjemselskapet, dannet etter hvert Arctic Coal Company i februar 1906, der Longyear var hovedaksjon\xc3\xa6r. Han grunnla selskapet sammen med sin mange\xc3\xa5rige partner Frederick Ayer og forskjellige sm\xc3\xa5aksjon\xc3\xa6rer. Samme \xc3\xa5r solgte Henrik N\xc3\xa6ss og hans forretningspartnere Trondhjem-Spitsbergen Kulkompani inklusive \xc2\xabTr\xc3\xb8ndergruva\xc2\xbb til dette selskapet. _NEWLINE_I 1906 grunnla Longyear et gruvesamfunn ved navn Longyear City, mens navnet Longyearbyen kom i bruk f\xc3\xb8rst i 1925. Selskapet var registrert i Charleston i Vest-Virginia, men hadde hovedkontor i Longyears hjemby Boston. Deres viktigste gruve var \xc2\xabAmerikanergruva\xc2\xbb (Gruve 1a), som hadde innslag fra \xc3\xb8stsiden av Plat\xc3\xa5berget._NEWLINE_Store Norske Spitsbergen Kulkompani startet opp som privat selskap i 1916, og samme \xc3\xa5r kj\xc3\xb8pte de eiendommene til Longyear. Senere kj\xc3\xb8pte de omr\xc3\xa5det ved Sveagruva fra et svensk selskap og flere andre omr\xc3\xa5de.'